b"\n_START_ARTICLE_\nAlbania i Eurovision Song Contest\n_START_SECTION_\nHistorikk\n_START_PARAGRAPH_\nEurovision Song Contest blir kringkastet av den statlige tv-kanalen RTSH, og det er vinneren av den nasjonale sangkonkurransen Festivali i K\xc3\xabng\xc3\xabs som representerer Albania i konkurransen. _NEWLINE_RTSH s\xc3\xb8kte om \xc3\xa5 f\xc3\xa5 delta allerede i 2003, men ettersom tre andre land alt hadde s\xc3\xb8kt om \xc3\xa5 bli tatt opp i konkurransen, ble Albanias debut utsatt til \xc3\xa5ret etter. Anjeza Shahini, som vant den 42.\xc2\xa0Festivali i K\xc3\xabng\xc3\xabs, ble dermed Albanias f\xc3\xb8rste deltaker i Eurovision Song Contest. Hun vant Festivali i K\xc3\xabng\xc3\xabs med sangen \xc2\xabImazhi yt\xc2\xbb, i Eurovision Song Contest fremf\xc3\xb8rt p\xc3\xa5 engelsk med tittelen \xc2\xabThe Image of You\xc2\xbb. _NEWLINE_Som debutant m\xc3\xa5tte Albania delta i semifinalen, men Shahini kvalifiserte seg for finalen etter \xc3\xa5 ha blitt nummer fire i semifinalen. Shanini og \xc2\xabThe Image of You\xc2\xbb ble nummer syv i finalen, Albanias beste resultat i Eurovision Song Contest frem til 2012._NEWLINE_Ledina \xc3\x87elo og \xc2\xabTomorrow I Go\xc2\xbb deltok for Albania i 2005 og var direktekvalifisert til finalen p\xc3\xa5 grunn av syvendeplassen \xc3\xa5ret f\xc3\xb8r. \xc3\x87elo ble nummer 16, og Albania var derfor ikke direktekvalifisert for finalen i 2006. Neste gang Albania n\xc3\xa5dde finalen i Eurovision Song Contest, var i 2008, da Olta Boka og \xc2\xabZemr\xc3\xabn e lam\xc3\xab peng\xc2\xbb ble nummer ni i den andre semifinalen og nummer 16 i finalen.    _NEWLINE_I 2009 ble Kejsi Tola og \xc2\xabCarry Me In Your Dreams\xc2\xbb nummer 17 (syvendeplass i semifinalen), og i 2010 ble Juliana Pasha og \xc2\xabIt's All About You\xc2\xbb nummer 16 (sjetteplass i semifinalen).   _NEWLINE_I 2011 kvalifiserte ikke Albania seg til finalen, men i 2012 tok Rona Nishliu landet til en femteplass med sangen \xc2\xabSuus\xc2\xbb. Dette er Albanias beste plassering i Eurovision Song Contest til n\xc3\xa5. Siden 2012 har Albania kvalifisert seg til finalen tre ganger: i 2015, 2018 og 2019."